Občina Kanal ob Soči, ki je v začetku letošnjega leta vstopila v Zeleno shemo slovenskega turizma, se poteguje za pridobitev znaka Slovenia Green Destination – zelena destinacija, ki prinaša prednosti predvsem na področju dviga prepoznavnosti in promocije prek nacionalnih in mednarodnih kanalov. V poletnih mesecih bo občina podpisala listino Zelene politike, s katero se bo zavezala k trajnostnemu delovanju in nenehnemu prizadevanju za izboljšave, o čemer bomo prebivalce še posebej obvestili v naslednjih dneh.

Dne, 20.6.18 je občina organizirala v Gotski hiši v Kanalu **posvet za zasebne ponudnike namestitev ter ponudnike drugih turističnih storitev, produktov, vsebin in sicer na temo trajnostnega razvoja in okoljske ozaveščenosti z naslovom: SPODBUJANJE TURISTIČNIH PONUDNIKOV ZA RAZVOJ TRAJNOSTNIH MODELOV – PRILOŽNOSTI IN IZZIVI TRAJNOSTNEGA RAZVOJA TURIZMA V DESTINACIJI KANAL OB SOČI.** Na posvetu se je zbralo 12 ponudnikov. Župan občine Kanal ob Soči je v pozdravnem nagovoru izpostavil, da se je občina z odločitvijo, da vstopi v Zeleno shemo slovenskega turizma, še dodatno zavezala, »da bo spodbujala trajnostno delovanje, združevala trajnostna prizadevanja ter promovirala lokalni značaj in zelene zgodbe«.

Na posvetu je bil predstavljen nacionalni  in certifikacijski program Zelena shema slovenskega turizma, Slovenia Green. Ker si v **občini prizadevamo tudi, da bi spodbudili ponudnike turističnih namestitev v občini, da bi se potegovali za pridobitev katerega od okoljskih znakov, ki so eden od ključnih pogojev za pridobitev znaka Slovenia Green Accomodation, so bili predstavljeni tudi omenjeni znaki (EU marjetica, EMAS, Green Key, Green Globe, Bio Hotels, Travelife) ter primeri dobre prakse pri pridobivanju okoljskih znakov kot npr.** butični ekološki hotel St.Daniel na Krasu in Hiše slovenske Istre iz Trušk. Sicer pa smo na posvetu **postregli tudi s pomembno informacijo za ponudnike turističnih nastanitev,** in sicer, da je sofinanciranje pridobivanja eko znakov za nastanitve, ki jih priznava Zelena Shema slovenskega turizma, možno prek razpisa za spodbujanje uvajanja okoljskih znakov za turistične nastanitve, ki ga je objavilo Ministrstvo za gospodarstvo, razvoj in tehnologijo. V okviru vsebine »Zgodbarjenje kot del turistične ponudbe – Zgodbe s Kanala kot priložnosti za 5\* doživetja«, je bil predstavljen tudi razpis STO za 5 zvezdična doživetja.

Poseben poudarek je bil dan spodbujanju prebivalcev, obiskovalcev in turističnega gospodarstva k okoljsko odgovornemu ravnanju: pri rabi vode, energije, hrupu, svetlobnem onesnaženju, onesnaženju zraka, ravnanju z odpadnimi vodami, ravnanju s trdnimi odpadki, pri izravnavi ogljičnega odtisa) ter spodbujanju pešačenja in kolesarjenja v destinaciji. Predstavljeni so bili primeri dobri prakse, ISKRICE z nasveti, brošure o nasvetih za prebivalstvo.

Na koncu so bile prisotnim predstavljene tudi ankete v okviru projekta Zelena destinacija/Green destination – za prebivalce, obiskovalce in turistično gospodarstvo ter njihov pomen za razvoj turizma v destinaciji. . Prisotni so bili povabljeni k izpolnitvi le teh.

Po posvetu so prisotni v splošni razpravi o možnostih razvoja turizma v občini podali več pobud in idej, ki jih bodo pristojne službe proučile in vključile v svoje nadaljnje aktivnosti.